[{"text_idx": "#000000", "text": "Swyddfeydd treth i gau ar hyd Cymru"}, {"text_idx": "#000001", "text": "Bydd disgwyl i swyddogion treth sydd yn gweithio mewn swyddfeydd ar draws Cymru i symud i Gaerdydd neu ogledd orllewin Lloegr i weithio fel rhan o ad-drefnu sy'n golygu cau dros 100 o swyddfeydd yn y DU."}, {"text_idx": "#000003", "text": "Mae tua 350 o staff yn gweithio yn swyddfa Wrecsam, 300 yn Abertawe ag 20 ym Mhorthmadog. Dywedodd Gwasanaeth Cyllid a Thollau y byddai staff yn cael \"ystod o opsiynau ac yn cael amser i ystyried a thrafod eu dyfodol\" gyda rheolwyr. Ond dywedodd y gwasanaeth y byddai ad-drefnu yn golygu \"llai o staff yn y dyfodol\"."}, {"text_idx": "#000004", "text": "Dywedodd Lin Homer, prif weithredwr y gwasanaeth: \"Mae gan Wasanaeth Cyllid a Thollau Ei Mawrhydi ormod o swyddfeydd drud, ynysig a hen. Mae hyn yn ei wneud yn anodd i gydweithio, moderneiddio ein dulliau o weithio, a gwneud y newidiadau sydd eu hangen i drawsnewid ein gwasanaeth i gwsmeriaid a thorri i lawr ar y lleiafrif sydd yn ceisio twyllo'r system\"."}, {"text_idx": "#000006", "text": "\"Mae Gwasanaeth Cyllid a Thollau Ei Mawrhydi wedi ei ymrwymo i gynnig gwasanaeth drwy gyfrwng y Gymraeg i'n cwsmeriaid ac fe fyddwn yn parhau i gynnig y gwasanaeth hwn."}, {"text_idx": "#000007", "text": "\"Er mwyn gwneud hyn rydym yn edrych ar ffyrdd i ymuno a chryfhau ein gwasanaeth cyfrwng Cymraeg gydag adranau eraill o'r llywodraeth. Bydd hyn yn ychwanegol i'n ti\u0302m cyfwng Cymraeg, fydd wedi ei leoli yng Nghaerdydd.\""}, {"text_idx": "#000008", "text": "Daw'r cynllun 10 mlynedd i rym wrth i'r gwasanaeth wynebu beirniadaeth am ei ganolfannau galwadau."}, {"text_idx": "#000009", "text": "Cafodd record y gwasanaeth o ateb galwadau ei ddisgrifio fel \"difrifol o wael\" mewn cyfarfod Pwyllgor y Trysorlys yn San Steffan yn gynharach yr wythnos hon. Dim ond hanner y galwadau gafodd eu hateb yn llwyddianus rhwng Ebrill a Mehefin eleni, er bod y perfformiad wedi gwella ers hynny."}, {"text_idx": "#000010", "text": "Bydd 137 o swyddfeydd yn cau o amgylch y DU. Bydd Caerdydd yn un o 13 o ganolfannau rhanbarthol newydd, gyda'r ganolfan yn agor yn y brifddinas yn 2019-20, gyda rhwng 3,500 a 3,800 o staff yn gweithio yno."}, {"text_idx": "#000012", "text": "Byddai disgwyl i staff yn swyddfa Wrecsam symud dros y ffin i Lerpwl, ac mae BBC Cymru yn deall y byddai gwasanaethau drwy gyfrwng y Gymraeg sydd yn cael eu cynnig yn swyddfa Porthmadog yn symud i Gaerdydd."}, {"text_idx": "#000013", "text": "Dywedodd ysgrifennydd cyffredinol undeb y PCS, Mark Serwotka: \"Ddylie neb beidio a\u0302 bod dan unrhyw amheuaeth y byddai'r cynnigion hyn, petai nhw'n cael eu gweithredu, yn drychineb ofnadwy i Wasanaeth Cyllid a Thollau Ei Mawrhydi a'r bobl sy'n gweithio yno."}, {"text_idx": "#000014", "text": "\"Byddai cau cymaint a\u0302 hyn o swyddfeydd yn fygythiad ofnadwy i waith Gwasanaeth Cyllid a Thollau Ei Mawrhydi, ei wasanaeth i'r cyhoedd a bywyd y staff, ac mae'r angen am sgriwtini seneddol o'r cynllun yn ddiamheuol ac fe ddylid ei wneud ar frys.\""}, {"text_idx": "#000016", "text": "\"Mae hyn nawr yn ergyd ddwbl, achos yr ansicrwydd i staff, bydd yn cael effaith anghyfartal ar ardal fel Porthmadog. Byddwn yn galw ar y Prif Weinidog wneud popeth o fewn ei allu i osgoi diswyddiadau gorfodol.\""}, {"text_idx": "#000018", "text": "\"Mae cannoedd o bobl yn gweithio yn y swyddfeydd yn Wrecsam, Porthmadog ac Abertawe, a byddai'n afrealistig ac yn anghynaladwy disgwyl iddyn nhw symud i Gaerdydd - byddai hyn yn ergyd drom i economi\u0308au'r ardaloedd gwahanol ac i Gymru'n gyffredinol."}, {"text_idx": "#000019", "text": "\"Nid yn unig fyddai canoedd o bobl yn colli eu gwaith a'u bywoliaeth ond fe fyddai unig ganolfan Gymraeg Gwasanaeth Cyllid a Thollau Ei Mawrhydi yn cau. Byddai colli'r swyddi hyn yn ergyd drom hefyd i fusnesau lleol sydd yn dibynu ar y gweithwyr hyn i wario eu cyflogau yn yr ardal leol.\""}, {"text_idx": "#000020", "text": "Dywedodd llefarydd y Democratiaid Rhyddfrydol ar yr economi, Eluned Parrott fod y newyddion yn \"ergyd fawr\" i lawer o bobl yng Nghymru."}, {"text_idx": "#000021", "text": "\"Mae'n iawn i lywodraeth Geidwadol y DU i honni fod popeth yn iawn gan y bydd safle newydd yn agor yng Nghaerdydd, ond fydd hyn yn dda i ddim i bobl sy'n gweithio mewn safleoedd eraill ar hyd Cymru.\""}, {"text_idx": "#000022", "text": "Ond dywedodd arweinydd y Ceidwadwyr Cymreig Andrew RT Davies, y gallai Cymru elwa o swyddi newydd o ganlyniad i agor y ganolfan ranbarthol newydd yng Nghaerdydd."}, {"text_idx": "#000023", "text": "\"Bydd yn rhaid i Wasanaeth Cyllid a Thollau Ei Mawrhydi ddarbwyllo pobl fod yr ad-drenfu yn mynd i allu cynnig gwasanaeth gwell, ond fe all y newidiadau arwain at fwy o swyddi o safon uwch.\""}, {"text_idx": "#000024", "text": "Prif StraeonYsgolion o Gymru wedi wynebu trafferthion yn DoverPublished1 awr yn o\u0302lPencampwriaeth y Chwe Gwlad: Yr Alban 22-34 CymruPublished2 awr yn o\u0302l'Rhesymol' i newid arwyddair 'byd gwyn' eisteddfodPublished14 awr yn o\u0302l"}, {"text_idx": "#000027", "text": "'Rhesymol' i newid arwyddair 'byd gwyn' eisteddfod"}]